KIRJALLINEN KYSYMYS E-2897/02

esittäjä(t): Margrietus van den Berg (PSE) komissiolle

(14. lokakuuta 2002)

Aihe: Sopiminen huippu-urheilun kansainvälisistä säännöistä

Euroopan jalkapallomaailma on joutunut kriisiin. Italian ottelu siirrettiin myöhempään ajankohtaan vakavien rahoitusongelmien takia sekä urheiluseurojen ja televisioyhtiöiden

välisten lähetysoikeusriitojen vuoksi. Samalla Ronaldo katoaa Real Madridiin ja hänestä maksetaan uskomattomat 50 miljoonaa euroa. Monet Euroopan jalkapalloseurat eivät pysty jatkamaan tässä oravanpyörässä tai ne velkaantuvat korviaan myöten. Kun säästetään, koulutus kärsii. Voittovaroja myönnetään vähemmän paikallisille jalkapalloseuroille yleistä urheilukoulutusta varten.

EY:n perustamissopimuksessa tunnustetaan, että urheilulla on yhteiskunnallinen tehtävä. Jos jalkapalloa pidetään julkisena toimintana eikä vain kaupankäynnin tai voitontavoittelun kohteena, urheiluseurojen johtajilta odotetaan, että he ilmaisevat asian painokkaasti ja vetoavat samalla jalkapallon kannattajiin. Yhteiskunnallinen tehtävä joutuu vakavaan vaaraan, kun seurat yrittävät lyödä toisensa laudalta Euroopassa uskomattomilla televisiointisopimuksilla tai naurettavan kalliilla pelaajien siirroilla. Jalkapallon katsoja ja kannattaja alistetaan tilanteeseen ja yhteiskunnalliset tavoitteet pyyhitään pois.

Komission on korkea aika kutsua koolle Euroopan jalkapalloseurat, urheiluliitot, urheiluviranomaiset sekä kansalliset ja kansainväliset kattojärjestöt, jotta voitaisiin sopia vähimmäissäännöistä.

Onko komissio valmis tekemään aloitteen ja sopimaan seuraavista säännöistä:

1. Kaupallisten urheilujärjestöjen pelaajien siirtoja ja kokonaispalkkioita tulisi säännellä ja asettaa yläraja palkkioille Euroopassa.

2. Minkään urheilulajin seuraamiseen ei tarvita salauksenpurkulaitetta.

3. Osa pelaajien siirroilla ansaituista rahoista lähetetään takaisin paikallisille seuroille yleistä urheilukoulutusta varten.

4. Nuoria latinalaisamerikkalaisia tai afrikkalaisia pelaajia ei saa myydä orjina. Euroopan jalkapalloliiton on valvottava asiaa suoraan ja aktiivisesti.

Viviane Redingin komission puolesta antama vastaus

(27. marraskuuta 2002)

Arvoisa parlamentin jäsen toivoo komission tekevän tiettyjä aloitteita, jotta huippu-urheilussa määriteltäisiin vähimmäissääntöjä yhä suuremman yhteisvastuullisuuden varmistamiseksi ja sitä kautta toiminnan sosiaalisen ulottuvuuden säilyttämiseksi.

Komissio haluaa muistuttaa, että se voi toimia ainoastaan toimivaltaansa kuuluvissa asioissa. Komissio on ollut erittäin aktiivinen, kun urheilun säännöt ovat olleet ristiriidassa yhteisön oikeuden kanssa, etenkin kilpailuasioissa. Esimerkiksi pelaajien siirtoja koskevia sääntöjä on muutettu perusteellisesti komissiolle esitettyjen kantelujen ja niiden käsittelyn seurauksena. Siten osa siirroista saaduista voitoista on vastedes palautettava kasvattajaseuroille. Summa määräytyy aikajärjestyksen ja seurassa pelatun kokonaisajan mukaan.

Komission velvollisuus on kuitenkin valvoa EY:n perustamissopimuksen noudattamista, eikä sen pidä puuttua niihin toimivaltoihin, jotka eivät sille kuulu. Komissio esimerkiksi huolehtii erityisesti urheiluliikkeen itsemääräämisoikeuden sekä jäsenvaltioiden oikeuksien kunnioittamisesta. Koska kyse ei ole mistään yhteisön oikeuden säännöstä, komission asia ei ole tehdä aloitteita pelaajien siirtohinnoista tai heidän palkkioistaan, salauksenpurkulaitteiden kieltämisestä tai urheiluliittojen velvollisuudesta huolehtia rahojen palauttamisesta paikallisseuroille.

Kun puhutaan urheilun ja television suhteista (ja erityisesti urheilun televisioinnista maksullisilla kanavilla), on kuitenkin syytä muistuttaa, että direktiivi Televisio ilman rajoja(1) antaa jäsenvaltioille valtuudet ryhtyä toimenpiteisiin suojellakseen yleisön oikeutta osallistua yhteiskunnallisesti merkittäviin tapahtumiin, niin että suurelta yleisönosalta ei voida viedä mahdollisuutta seurata näitä tapahtumia suorina tai nauhoitettuina lähetyksinä maksuttomilla televisiokanavilla. Tämän direktiivin 89/552/ETY tarkistuksen yhteydessä vuonna 1997(2) laaditun uuden 3a artiklan mukaisen järjestelmän on tarkoitus antaa jäsenvaltioille mahdollisuus ryhtyä toimenpiteisiin sekä taata näiden toimenpiteiden vastavuoroinen tunnustaminen yhteisössä, jotta mahdollisimman laajalle yleisölle voitaisiin taata oikeus seurata televisiolähetyksiä sellaisista kansallisista ja kansainvälisistä tapahtumista kuin olympialaiset tai jalkapallon maailmanmestaruuskilpailut.

Komissio muistuttaa myös, että Helsingin Eurooppa-neuvostolle laaditussa urheilua koskevassa selvityksessä(3) se osoitti olevansa sitoutunut sellaiseen näkemykseen urheilusta, joka kunnioittaa yhteisvastuullisuuden periaatetta, urheilun etiikkaa, urheilun sosiaalista tehtävää ja nuorten urheilijoiden suojelemista. Kysymys nuorten urheilijoiden suojelemisesta otettiin esille myös Nizzan Eurooppa-neuvostossa hyväksytyssä julkilausumassa yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä(4). Siinä käsiteltiin tapaa, jolla yhteisvastuullisuuden periaate voidaan taata, samoin kuin sitä, että urheilujärjestöjen ja jäsenvaltioiden on ryhdyttävä tarkoituksenmukaisiin toimiin tehdäkseen lopun kolmansien maiden alaikäisillä urheilijoilla käytävästä kaupasta.

Arvoisan parlamentin jäsenen huolenilmaukset ovat siis saaneet vastakaikua tietyiltä jäsenvaltioilta ja urheilujärjestöiltä, jotka ovat käynnistäneet joitakin aloitteita tiettyjen epäkohtien korjaamiseksi. Esimerkiksi Euroopan jalkapalloliitto (UEFA) on ilmoittanut aikomuksestaan hyväksyä joukon toimenpiteitä suuremman yhteisvastuullisuuden varmistamiseksi eurooppalaisiin otteluihin osallistuvien seurojen välillä.

Komissio voi ainoastaan edistää tällaisten aloitteiden hyväksymistä ja huolehtia samalla siitä, että ne ovat yhteisön oikeuden mukaisia. Tässä yhteydessä komissio ottaa huomioon urheilun Nizzan julkilausuman mukaisen yhteiskunnallisen ja koulutuksellisen ulottuvuuden.

(1) Neuvoston direktiivi 89/552/ETY, annettu 3 päivänä lokakuuta 1989, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta, EYVL L 298, 17.10.1989.

(2) Parlamentin ja neuvoston direktiivi 97/36/EY, annettu 30 päivänä kesäkuuta 1997, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta, EYVL L 202, 30.7.1997.

(3) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä Urheilua koskeva selvitys Helsingissä kokoontuvalle Eurooppa-neuvostolle KOM(1999) 644 lopullinen.

(4) Nizzan Eurooppa-neuvosto 7., 8. ja 9. joulukuuta 2000 Puheenjohtajan päätelmät, liite IV: Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä..